32005R0606
L 100/15
JURNALUL OFÍCIAL AL UNIUNII EUROPENE
REGULAMENTUL (CE) NR. 606/2005 AL COMISIEI
din 19 aprilie 2005
de modificare a Regulamentului (CE) nr. 795/2004 de stabilire a normelor de aplicare a schemei de plată unică prevăzută de Regulamentul (CE) nr. 1782/2003 al Consiliului de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1782/2003 al Consiliului din 29 septembrie 2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori și de modificare a regulamentelor (CEE) nr. 2019/93, (CE) nr. 1452/2001, (CE) nr. 1453/2001, (CE) nr. 1454/2001, (CE) nr. 1868/94, (CE) nr. 1251/1999, (CE) nr. 1254/1999, (CE) nr. 1673/2000, (CEE) nr. 2358/71 și (CE) nr. 2529/2001 (1), în special articolul 51 litera (b) paragraful al doilea și articolul 145 literele (c) și (d),
întrucât:
(1)
Regulamentul (CE) nr. 795/2004 al Comisiei (2) introduce normele de aplicare a schemei de plată unică aplicabilă din 2005. Experiența punerii în practică administrative și operaționale a programului menționat anterior la nivel național demonstrează că, în anumite privințe, erau necesare norme de aplicare suplimentare și că, în alte privințe, normele în vigoare trebuiau clarificate și adaptate.
(2)
Articolul 24 alineatul (2) din Regulamentul (CE) nr. 795/2004 prevede că începutul perioadei de zece luni menționate la articolul 44 alineatul (3) din Regulamentul (CE) nr. 1782/2003 s-a stabilit, pentru toți agricultorii, la o dată unică, care trebuie stabilită în perioada cuprinsă între data de 1 septembrie a anului calendaristic de dinaintea datei de depunere a unei cereri în temeiul schemei de plată unică și data de 30 aprilie a anului calendaristic următor sau care este lăsată la alegerea agricultorilor în cadrul perioadei stabilite. Ar trebui ca agricultorilor să li se acorde o mai mare flexibilitate pentru stabilirea începerii perioadei de zece luni la nivelul fiecărei parcele, în cazul în care condițiile agricole specifice justifică acest lucru.
(3)
Articolul 51 din Regulamentul (CE) nr. 1782/2003, astfel cum a fost modificat prin Regulamentul (CE) nr. 864/2004 (3) și pus în aplicare, de la 1 ianuarie 2005, de Regulamentul (CE) nr. 394/2005, permite statelor membre să decidă autorizarea culturilor secundare pe hectarele eligibile pentru ajutor pe o perioadă de maximum trei luni începând de la data de 15 august a fiecărui an. Această dată ar trebui devansată, pentru a permite creșterea producțiilor vegetale temporare în regiunile în care cerealele sunt recoltate de obicei mai devreme din motive climatice, după cum i s-a comunicat Comisiei de către statele membre în cauză.
(4)
Prin urmare, Regulamentul (CE) nr. 795/2004 ar trebui modificat în consecință.
(5)
Deoarece Regulamentul (CE) nr. 795/2004 este aplicabil de la 1 ianuarie 2005, dispozițiile prezentului regulament ar trebui să se aplice cu efect retroactiv de la această dată.
(6)
Măsurile prevăzute de prezentul regulament sunt conforme cu avizul Comitetului de gestionare a plăților directe,
ADOPTĂ PREZENTUL REGULAMENT:
Articolul 1
Regulamentul (CE) nr. 795/2004 se modifică după cum urmează:
1.
La articolul 24 alineatul (2) se adaugă următorul paragraf:
„Cu toate acestea, în cazul în care condițiile agricole specifice justifică acest lucru, statele membre pot autoriza agricultorii să stabilească, în perioada stabilită menționată la primul paragraf, două date diferite pentru începutul perioadei de zece luni în ceea ce privește exploatația lor. Agricultorii care recurg la această posibilitate indică opțiunea lor pentru fiecare parcelă individuală în formularul de cerere unic, alături de informațiile care trebuie furnizate în conformitate cu articolul 12 din Regulamentul (CE) nr. 796/2004.”
2.
Se inserează următorul articol 28a:
„Articolul 28a
Perioada de trei luni prevăzută la articolul 51 litera (b) din Regulamentul (CE) nr. 1782/2003
Statele membre menționate în anexă sunt autorizate să permită culturi secundare pe hectarele eligibile pentru ajutor pe o perioadă de maximum trei luni începând în fiecare an de la data stabilită în anexa menționată anterior pentru fiecare stat membru.”
3.
Se adaugă anexa la prezentul regulament.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 ianuarie 2005.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 aprilie 2005.